Source: http://rup.ee/pluss/e-ajakiri/01-34-2018/kahjuhuvitis-toov-tulepingu-rikkumisel
Timestamp: 2018-03-23 20:50:04+00:00

Document:
Kahjuhüvitis töövõtulepingu rikkumisel - Pluss
https://www.riigikohus.ee/et/lahendid?asjaNr=2-15-6034/75
Riigikohtu 08.11.2017 lahend nr 2-15-6034/75
Hageja esitas maakohtule OÜ vastu hagi kahjuhüvitise väljamõistmiseks, mille kohus rahuldas osaliselt. Hageja ja kostja esitasid apellatsioonkaebused. Ringkonnakohus tühistas eelneva kohtuotsuse ja rahuldas hageja nõude osaliselt. Kostja pöördus kassatsioonkaebusega Riigikohtusse.
1. Alama astme kohtuga võrreldes vastupidise järelduse tegemisel rikub kõrgem kohus kohtuotsuse põhjendamise kohustust tulenevalt tsiviilkohtumenetluse seadustiku (edaspidi TsMS) § 436 lõikest 1, § 442 lõikest 8, § 653 ning § 654 lõigetest 4 ja 5. Üksnes üldsõnaline viide kohtu poolt ei ole alama kohtu otsusega võrreldes piisav vastupidise sisuga lahendi tegemiseks.
2. Võlaõigusseaduse (edaspidi VÕS) § 645 lõiget 1 saab kohaldada ainult poolte sätte kohaldamise taotlemisel või tuginemisel asjaoludele, mis annavad VÕS § 645 lõike 1 kohaldamiseks aluse. Asjaolu või väidet, mis asetab pooled uude olukorda, tuleb kohtul pooltega arutada ja anda võimalus seisukoha esitamiseks. Kohus peab VÕS § 645 lõike 1 kohaldamiseks hindama töö puuduste olemust ja töövõtja käitumist, samuti tuleb hinnata iga puuduse puhul eraldi, kas see on tekkinud töövõtja tahtluse või raske hooletuse tõttu ning kas töövõtja pidanuks sellest puudusest teadma.
3. Töövõtja on töölepingu täitmisel kohustatud tagama tellija asjade säilimise ja vältima nende kahjustumist, samastades analoogia põhjal VÕS § 620 lõikega 2, mille kohaselt peab käsundisaaja ära hoidma kahju tekkimise käsundiandja varale. Kuivõrd töövõtuleping on teenuse osutamisele suunatud leping, on töövõtjal tellija vara suhtes samasugune kaitsekohustus kui käsunduslepingu korral.
Riigikohus tühistas ringkonnakohtu otsuse kahjuhüvitise osas ning saatis samale kohtule uueks läbivaatamiseks. Kassatsioonkaebus rahuldati osaliselt.

References: kohus 
 kohus 
 § 436
 § 442
 § 653
 § 654
 § 645
 § 645
 Kohus 
 § 645
 § 620

Riigikohus